Document ID: 32008R1033

KOMISJONI MÄÄRUS (EÜ) nr 1033/2008,
20. oktoober 2008,
millega muudetakse määrust (EÜ) nr 802/2004, millega rakendatakse nõukogu määrust (EÜ) nr 139/2004 kontrolli kehtestamise kohta ettevõtjate koondumiste üle
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Majanduspiirkonna lepingut,
võttes arvesse nõukogu 20. jaanuari 2004. aasta määrust (EÜ) nr 139/2004 kontrolli kehtestamise kohta ettevõtjate koondumiste üle (EÜ ühinemismäärus), (1) eriti selle artikli 23 lõiget 1,
olles konsulteerinud ettevõtjate koondumisega tegeleva nõuandekomiteega,
ning arvestades järgmist:
(1)
Komisjoni 21. aprilli 2004. aasta määruses (EÜ) nr 802/2004, millega rakendatakse nõukogu määrust (EÜ) nr 139/2004 kontrolli kehtestamise kohta ettevõtjate koondumiste üle, (2) on sätestatud koondumistest teatamise ja nende uurimise kord. Et võtta arvesse Bulgaaria ja Rumeenia ühinemist Euroopa Liiduga, tuleb ajakohastada koondumisest teatamise vormi, milles nõutakse teatavat teavet kõigi liikmesriikide kohta.
(2)
Seoses dokumentide ja avaldustega, mida isik, ettevõtja või ettevõtjate ühendus esitab menetluse käigus, on soovitatav selgitada dokumentide ja avalduste mittekonfidentsiaalseks pidamise korda.
(3)
EMP Ühiskomitee võttis 8. juunil 2004 vastu otsused nr 78/2004 ja nr 79/2004. Kõnealuste otsustega lisatakse määrus (EÜ) nr 139/2004 Euroopa Majanduspiirkonna lepingusse. Nende otsuste arvesse võtmiseks ning õigusliku selguse ja läbipaistvuse tagamiseks tuleb muuta teate vorme ja eelkõige põhjendatud ettepanekuid käsitlevat vormi (vormi RS), mis käsitleb teavitamisnõudeid määruse (EÜ) nr 139/2004 artikli 4 lõigete 4 ja 5 kohase teatamiseelse üleandmise korral.
(4)
Tagamaks komisjoni suutelisust hinnata nõuetekohaselt kohustusi, mida teate esitanud osalised pakuvad vastavalt määruse (EÜ) nr 139/2004 artikli 6 lõikele 2 või artikli 8 lõikele 2 eesmärgiga muuta koondumine ühisturuga kokkusobivaks, tuleb teate esitanud osalistelt nõuda täpsete andmete esitamist pakutud kohustuste kohta ja eelkõige konkreetse teabe esitamist selle kohta, kas pakutud kohustused seisnevad ettevõtte loovutamises.
(5)
Veenmaks komisjoni, et kohustused täidetakse õigel ajal ja viisil, tuleks selgitada, et kohustustes võib täpselt kirjeldada osaliste soovitatud asjakohaseid mehhanisme ja nimetada usaldusisik, kes aitab komisjonil kontrollida kohustuste täitmist.
(6)
Määrust (EÜ) nr 802/2004 tuleb seega vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 802/2004 muudetakse järgmiselt:
1)
Artiklisse 18 lisatakse järgmine lõige 4:
„4. Kui isik, ettevõtja või ettevõtjate ühendus ei täida lõikeid 2 või 3, võib komisjon eeldada, et asjaomased dokumendid või avaldused ei sisalda konfidentsiaalseid andmeid.”
2)
Artiklisse 20 lisatakse järgmine lõige 1a:
„1a. Lisaks lõikes 1 nõutule esitab ettevõtja samaaegselt määruse (EÜ) nr 139/2004 artikli 6 lõike 2 või artikli 8 lõike 2 kohaste kohustuste pakkumisega käesoleva määruse IV lisana sätestatud vormis RM parandusmeetmete kohta (vorm RM) ette nähtud teabe ja dokumentide ühe originaali ja 10 koopiat. Esitatud andmed peavad olema õiged ja täielikud.”
3)
Lisatakse järgmine artikkel 20a:
„Artikkel 20a
Usaldusisik
1. Kohustused, mida ettevõtja pakub vastavalt määruse (EÜ) nr 139/2004 artikli 6 lõikele 2 või artikli 8 lõikele 2, võivad sisaldada asjaomase ettevõtja kulul sellise sõltumatu usaldusisiku (või usaldusisikute) ametisse määramist, kes aitab komisjonil kontrollida, kas osalised täidavad oma kohustusi, või kes on volitatud täitma kõnealuseid kohustusi. Usaldusisiku võivad määrata kas osalised pärast seda, kui komisjon on usaldusisiku heaks kiitnud, või komisjon. Usaldusisik täidab oma ülesandeid komisjoni järelevalve all.
2. Komisjon võib lisada kohustustega seoses selliseid usaldusisikut käsitlevaid sätteid nagu tingimused ja kohustused vastavalt määruse (EÜ) nr 139/2004 artikli 6 lõikele 2 ja artikli 8 lõikele 2.”
4.
Lisasid muudetakse vastavalt käesoleva määruse lisale.
Artikkel 2
Jõustumine
Käesolev määrus jõustub Euroopa Liidu Teatajas avaldamise päevale järgneval päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 20. oktoober 2008

Labels: 12
4
15